**LAZDIJŲ RAJONO SAVIVALDYBĖS TARYBOS SPRENDIMO**

**„DĖL PRITARIMO PROJEKTUI „PETRO ŠVELINSKIO KRYŽIAUS KELIO STOČIŲ RESTAURAVIMAS“ PROJEKTO**

**AIŠKINAMASIS RAŠTAS**

2021 m. lapkričio 8 d.

Lazdijų rajono savivaldybės tarybos sprendimo „Dėl pritarimo projektui „Petro Švelinskio Kryžiaus kelio stočių restauravimas“ projektas parengtas vadovaujantis Lietuvos Respublikos vietos savivaldos įstatymo 6 straipsnio 13 punktu, 16 straipsnio 4 dalimi, 50 straipsnio 3 dalimi, Lazdijų rajono savivaldybės 2021–2027 metų strateginio plėtros plano, patvirtinto Lazdijų rajono savivaldybės tarybos 2020 m. gruodžio 18 d. sprendimu Nr. 5TS-581 „Dėl Lazdijų rajono savivaldybės 2021–2027 metų strateginio plėtros plano patvirtinimo“, 1 prioriteto „Besimokanti, socialiai atsakinga ir pokyčius kurianti bendruomenė“ 1.1 tikslo „Stiprinti švietimo, kultūros ir sporto sistemą“ 1.1.2 uždavinio „Gerinti kultūros paslaugų kokybę ir prieinamumą“ 1.1.2.4 priemone „Kultūros srities paslaugų plėtros užtikrinimas“, atsižvelgiant į Lazdijų krašto muziejaus 2021-11-08 raštą Nr. LKMV3-114 „Dėl pritarimo dalyvauti projekte“.

Šio sprendimo tikslas – pritarti Lazdijų krašto muziejaus projektui „Petro Švelinskio Kryžiaus kelio stočių restauravimas“.

Lazdijų krašto muziejus teikia projekto „Petro Švelinskio Kryžiaus kelio stočių restauravimas“ paraišką Lietuvos kultūros tarybos konkursui pagal kultūros ar meno sritį – dailė, ir prašo Lazdijų rajono savivaldybės tarybos pritarimo teikiamam projektui. Bendra projekto vertė – 21150, 00 Eur. Savivaldybės finansinis prisidėjimas nereikalingas.

Projekto tikslas – blogos ir avarinės būklės Petro Švelinskio Kryžiaus kelio stočių restauravimas ir sugrąžinimas į nuolatinę ekspoziciją Veisiejų Šv. Jurgio bažnyčioje.

Siekiant įgyvendinti pagrindinį projekto tikslą, bus atlikti privalomi cheminiai, mikrobiologiniai, fizikiniai tyrimai, o vėliau, restauravus visas 14 Kryžiaus kelio stočių, atlikti menotyriniai tyrinėjimai – Petro Švelinskio nutapytų stočių Veisiejų, Leipalingio ir Liškiavos bažnyčiose palyginimai.

Ypatingai svarbu yra skatinti Veisiejų Šv. Jurgio parapijos parapijiečių, savivaldybės mokinių, ir miesto lankytojų domėjimąsi bažnytinėmis kultūros paveldo vertybėmis, suteikiant pagrindinę informaciją apie Petro Švelinskio Kryžiaus kelio stočių meninę ir sakralinę vertę, privalomas saugojimo sąlygas ir reikalavimus. Šiam tikslui pasiekti 2022-11-01–2022-12-01 laikotarpiu Lazdijų krašto muziejuje ir Kapčiamiesčio Emilijos Pliaterytės bei Veisiejų krašto muziejuose bus eksponuojamos ir išsamiai pristatomos restauruotos Kryžiaus kelio stotys ir restauravimo proceso fotografijos, o 2022-12-04 vyks iškilmingas Petro Švelinskio Kryžiaus kelio stočių nuolatinės ekspozicijos atidarymas Veisiejų Šv. Jurgio bažnyčioje. Projekto laikotarpiu veiklos aktyviai bus viešinamos informacijos sklaidos kanalais.

Projekto neigiamos pasekmės – nenumatomos.

Projekto sprendimo projektas neprieštarauja galiojantiems teisės aktams.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vyriausioji specialistė Vaiva Čepononienė.

Strateginio planavimo ir investicinių

projektų valdymo skyriaus

vyriausioji specialistė Vaiva Čepononienė